"Asja võti peitub selles, et pärast söömist hoiab mao sulgurlihas toitu tagasi, et seedemahlad pääseks oma tööd tegema. Vesi pääseb aga vabalt soolestikku ning vee joomine ei aita kaasa täiskõhutunde tekkimisele.    Süües aga sama toitu supina, jääb kõik makku, kuna vesi ja toit on segamini.  Teadlaste tehtud skaneeringud kinnitasid, et magu püsib supi söömise järel kauem täis, aidates ära hoida söögiisu tõusu.    Ühte tähtsamat rolli söögiisu reguleerimises mängib seejuures hormoon nimega greliin. See hormoon avastati alles 1999. aastal. Greliini toodavad spetsiaalsed rakud mao seintel iga kord, kui kõht on tühi. Greliin suundub siis vere kaudu aju isukeskusesse ehk hüpotaalamusse, mille tulemusena annab viimane inimesele teada, et on vaja süüa.    Kuid kui kõht on täis ja mao  seinad välja veninud, lõpetavad rakud greliini tootmise ja hüpotaalamus reageerib vastavalt - söögiisu välja lülitades. Kuna suppi süües tühjeneb magu aeglasemalt kui tahke toidu puhul, läheb rohkem aega ka söögiisu taastumisega.    / -- /    Lisaks kõhu tühjenemise signaalide saatmisele soodustab greliin ka rasva ladestumist. Veelgi enam, greliin takistab ladestunud rasva lõhustamist kaalu langetamise ajal. Kui süstida greliini roti vereringesse, hakkab ta täitmatu isuga sööma ja muutub  kiirelt ülekaaluliseks. "